कहते हैं कि बुरे दिन एक साथ नहीं आते वह अपनी पूरी फौज लेकर आते है, कुछ ऐसा ही अभय दास के साथ भी हुआ एक दिन कार्यालय से लौटते हुये उन्‍हें बडे जोर से सीने में दर्द हुआ, जब तक कोई उन्‍हें घर पहुँचाता तब तक उनकी सांसों ने आना जाना बन्‍द कर दिया । क्‍या कह सकते हैं हार्ट फेल या उनका वक्‍त आ गया था । जगत की मां आरती यही कोई 50-55 साल की स्‍त्री, मधुर स्‍वभाव, दुबली पतली,धार्मिक प्रवृति की महिला। घर के कामों में कुशल शायद यही सब गुण उसने अपने बच्‍चों को दे दिये थे । आरती पर पहाड़ टूट पडा उस समय जगत 8 कक्षा में पढ़ता था, पढने में कोई बहुत चतुर तो नहीं था लेकिन फेल भी कभी नहीं होता था । गणित और अँग्रेजी उसके प्रिय विषय थे लेकिन भूगोल और इतिहास में उसका मन नहीं लगता था बस किसी तरह से पास हो जाता था । अभय दास के देहान्‍त के बाद आरती अकेली पड गयी वो तो शुक्र था कि रहने को छत थी नहीं तो कहां लेकर जाती जवान बिटिया और जवान होते बेटे को ......... । ले देकर कोई 25-30 हजार रू0 अभय दास के कार्यालय से उसे प्राप्‍त हुए फैमिली पेंशन की जगह 1200 रू0 माहवार । किसी तरह आटा चावल तो आ जाता था लेकिन बिटिया की शादी की चिन्‍ता ने आरती को समय से पहले ही बूढ़ा कर दिया ।